Ploča s imenom Trga maršala Tita našla se u zagrebačkom kafiću u neposrednoj blizini Trga, u kojem je vlasnik ponudio fotoreporteru da je snimi.

Vlasnik kafića Neven Brajković, prema vlastitom priznanju, skinuo je ploču u utorak oko 16 sati s istočne strane trga, na križanju s Ulicom Andrije Hebranga, čija je lokacija udaljena manje od 300 metara od toga kafića.

Policija nije imala dojava niti je jučer i danas postupala u smislu da je neka od ploča nestala, odgovorili su iz službe za odnose s javnošću zagrebačke policije, uz napomenu da će uputiti ophodnju da utvrdi stanje stvari i poduzme potrebne mjere.

Na pitanje policiji kako će tretirati navedeni slučaj, Hina nije dobila odgovor.

Vlasnik je pozirao fotoreporteru Hine s pločom trga u rukama i pismom na kojoj piše da je 1988/1989. proveo 500 dana u zatvoru u ime, kako ga je nazvao, “ovog zlikovca i njegovih sljedbenika”.

Kafić obitelji Brajković u javnosti je spominjan kao neformalni izborni stožer Kandidacijske liste Brune Esih na posljednjim lokalnim izborima, na kojoj je Brajković bio 47. po redu.

Inicijativa građana Krug za Trg, koja djeluje deset godina, svake godine ponavlja zahtjeve Gradskoj skupštini da promijeni ime trga.

Posljednjih mjeseci u javnosti su jačale napetosti uz raspravu o promjeni imena trga. Jedna je ploča istog trga skinuta krajem lipnja i našla se na facebook stranici nekih političkih novinara.

Odbor za imenovanje ulica Skupštine Grada Zagreba donio je odluku o promjeni imena Trga maršala Tita 21. srpnja, što treba potvrditi Gradska skupština.